**Informácie pre politické strany a petičné výbory**

**Okrsková volebná komisia**

Do **okrskovej volebnej komisie** môže delegovať jedného člena a jedného náhradníka politická strana alebo koalícia, ktorá je zastúpená v Národnej rade Slovenskej republiky a petičný výbor.

**Oznámenie o delegovaní** člena a náhradníka do okrskovej volebnej komisie **[**[vzor oznámenia o delegovaní do okrskovej volebnej komisie](https://www.minv.sk/swift_data/source/verejna_sprava/volby_a_referendum/130_prezident/p19_3vzory/WP19_D1OkVK.docx) (DOCX, 19 kB)**] doručí** politická strana,  koalícia alebo petičný výbor **starostovi obce** (primátorovi mesta, starostovi mestskej časti) v lehote uvedenej v rozhodnutí o vyhlásení volieb (**do 11. 02. 2019**).

Člen okrskovej volebnej komisie nemusí mať trvalý pobyt v obci, v ktorej vykonáva funkciu člena okrskovej volebnej komisie.

**Okresná volebná komisia**

Do **okresnej volebnej komisie** môže delegovať jedného člena a jedného náhradníka politická strana alebo koalícia, ktorá je zastúpená v Národnej rade Slovenskej republiky a petičný výbor.

**Oznámenie o delegovaní** člena a náhradníka do okresnej volebnej komisie **[**[vzor oznámenia o delegovaní do okresnej volebnej komisie](https://www.minv.sk/swift_data/source/verejna_sprava/volby_a_referendum/130_prezident/p19_3vzory/WP19_D2OVK.docx) (DOCX, 19 kB)**] doručí** politická strana, koalícia alebo petičný výbor **prednostovi okresného úradu** v lehote uvedenej v rozhodnutí o vyhlásení volieb (**do 11. 02. 2019**).

 Podľa výsledkov ostatných volieb do Národnej rady Slovenskej republiky, ktoré sa konali v roku 2016, sú v Národnej rade Slovenskej republiky zastúpené tieto politické strany a politické hnutia:

SMER - sociálna demokracia,

Sloboda a Solidarita,

OBYČAJNÍ ĽUDIA a nezávislé osobnosti (OĽANO),

Slovenská národná strana,

Kotleba - Ľudová strana Naše Slovensko

SME RODINA - Boris Kollár,

MOST-HÍD,

SLOVENSKÁ KONZERVATÍVNA STRANA (predtým #SIEŤ).

Predsedovi Národnej rady Slovenskej republiky boli doručené návrhy na kandidátov na funkciu prezidenta Slovenskej republiky týchto petičných výborov:

Petičný výbor na podporu kandidatúry ....

Petičný výbor na podporu kandidatúry ....

Petičný výbor na podporu kandidatúry ....

....

Osoby určené pre styk s orgánom verejnej správy petičných výborov

**Spoločné podmienky pre delegovanie a činnosť volebných komisií**

**Oznámenie o delegovaní člena a náhradníka do volebnej komisie** **musí obsahovať:**

• meno, priezvisko a dátum narodenia člena s uvedením adresy, na ktorú možno doručovať písomnosti,

• meno, priezvisko a dátum narodenia náhradníka s uvedením adresy, na ktorú možno doručovať písomnosti,

• meno, priezvisko a podpis osoby

- oprávnenej konať za politickú stranu a odtlačok pečiatky politickej strany;

- meno, priezvisko, podpis osoby oprávnenej konať za každú politickú stranu tvoriacu koalíciu
a odtlačok pečiatky každej politickej strany tvoriacej koalíciu, ak ide o koalíciu

- určenej pre styk s orgánom verejnej správy, ak ide o petičný výbor.

|  |
| --- |
| **V záujme zabezpečenia bezporuchového priebehu prípravy a vykonania volieb, je žiaduce, aby na účely efektívnej komunikácie starostu obce, prednostu okresného úradu, predsedu volebnej komisie s delegovanými členmi a náhradníkmi volebných komisií, delegovaný člen a náhradník volebnej komisie poskytol k oznámeniu o delegovaní člena a náhradníka do volebnej komisie okrem vyššie uvedených údajov aj**· **telefonický kontakt a**· **e-mailovú adresu.**Tieto kontaktné údaje sú potrebné na operatívne zvolanie prvého zasadnutia volebnej komisie, zasielanie pozvánok, oznámení, uznesení a ďalších informácií, ale najmä na operatívne zabezpečenie prítomnosti člena volebnej komisie alebo jeho náhradníka v deň konania volieb. |

**Oznámenie** o delegovaní člena a náhradníka do volebnej komisie možno **doručiť v listinnej forme alebo elektronicky (e-mailom)**. Lehota na doručenie oznámenia sa končí uplynutím posledného dňa lehoty. Na oznámenia doručené po uplynutí tejto lehoty sa neprihliada.

**V listinnej forme** možno doručiť oznámenie o delegovaní člena osobne alebo prostredníctvom pošty. Ak sa politická strana rozhodla pre doručenie oznámenia prostredníctvom pošty, pre vznik členstva vo volebnej komisii je rozhodujúci dátum, kedy bolo oznámenie doručené. Nepostačuje, ak v tento deň bolo oznámenie podané na pošte.

**Elektronicky** sa doručí oznámenie o delegovaní člena a náhradníka do volebnej komisie **ako sken**. Pre vznik členstva vo volebnej komisii je rozhodujúci dátum, kedy bolo oznámenie doručené do e-mailovej schránky príjemcu. Nepostačuje, ak v tento deň bolo oznámenie odoslané.

Členstvo vo volebnej komisii vzniká delegovaním člena do volebnej komisie (doručením oznámenia o delegovaní starostovi obce, resp. prednostovi okresného úradu). Zložením zákonom predpísaného sľubu sa člen volebnej komisie ujíma svojej funkcie.

Volebná komisia si na svojom prvom zasadaní **určí zo všetkých členov komisie** svojho predsedu a podpredsedu **žrebom**. Žrebovanie riadi zapisovateľ volebnej komisie.

Členstvo volebnej komisii zaniká dňom doručenia písomného oznámenia o odvolaní člena politickou stranou, koalíciou alebo petičným výborom, ktorý ho delegoval alebo doručením písomného oznámenia o vzdaní sa funkcie predsedovi volebnej komisie, ktorej je členom. Predseda volebnej komisie povolá náhradníka, ak bol politickou stranou, koalíciou alebo petičným výborom takýto náhradník v zákonnej lehote v oznámení určený. Členstvo vo volebnej komisii zaniká aj vtedy, ak člen nezloží sľub najneskôr desať dní predo dňom konania volieb; to sa netýka náhradníka.

Náhradník nastúpi len v prípade, ak zanikne členstvo delegovanému členovi volebnej komisie jeho odvolaním alebo vzdaním sa alebo nezložením sľubu najneskôr desať dní pred konaním volieb. Zložením sľubu sa náhradník stáva členom volebnej komisie.

 „Člen volebnej komisie je povinný zachovávať pri výkone funkcie nestrannosť a nepôsobiť v prospech alebo neprospech kandidujúcich subjektov. Tomu má prispôsobiť aj svoje oblečenie a konanie.“. (Uznesenie štátnej komisie č. 10/4/4 zo 4. 2. 2016).

**Je neprípustné, aby členovia okrskovej volebnej komisie svojím správaním alebo svojím odevom pôsobili vo volebnej miestnosti na voličov v prospech alebo neprospech kandidátov.**

V prípade narušenia poriadku vo volebnej miestnosti je predseda okrskovej volebnej komisie, v jeho neprítomnosti podpredseda komisie, povinný vyzvať člena okrskovej volebnej komisie, aby sa zdržal svojho konania. V prípade opakovaného narušenia poriadku vo volebnej miestnosti alebo neuposlúchnutia výzvy, predseda okrskovej volebnej komisie, v jeho neprítomnosti podpredseda komisie, požiada o pomoc orgány polície a informuje o tom prostredníctvom okresnej volebnej komisie štátnu komisiu.